Okresná prokuratúra Poprad 
Štefánikova 11, 058 01 Poprad 1

Sp. zn. : 1 Pv 23/15/7706	Poprad, 24.2.2015
EEČ : 2-57-23-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Poprad
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: konateľ
ako otec maloletej XXXXX, hoci mu vyživovacia povinnosť vyplýva priamo zo Zákona o rodine a rozsudkom Okresného súdu XXXXX č. XXXXX zo dňa XXXXX, právoplatným dňa XXXXX, bol zaviazaný prispievať na jej výživu mesačne sumou 2 500,- Sk (82,98 €), pravidelne mesačne vždy do 15. dňa toho ktorého mesiaca vopred k rukám matky maloletej XXXXX, až do doby, kým sa nezmenia pomery a to počnúc dňom právoplatnosti rozsudku, túto svoju vyživovaciu povinnosť v Poprade, okres XXXXX, ani inde úmyselne nesplnil v mesiacoch marec, máj a november 2014, pričom nebol evidovaný ako uchádzač o zamestnanie a nepoberal dávky a príspevky v hmotnej núdzi ani iné dávky, čím mu za uvedené obdobie vznikol dlh na výživnom pre matku dieťaťa XXXXX, nar. XXXXX, bytom XXXXX, XXXXX, vo výške 248,94 €, pretože dňa 20.01.2015 uhradil matke dieťaťa sumu 332,- €, čím jej uhradil dlh na výživnom za sledované obdobie v plnej výške ako aj bežné výživné za mesiac január 2015 a trestný čin nemal trvalo nepriaznivé následky,  

lebo zanikla trestnosť činu.

Odôvodnenie:
     Uznesením povereného príslušníka Obvodného oddelenia PZ XXXXX sp. zn. ORP-XXXXX zo dňa XXXXX bolo začaté trestné stíhanie a vznesené obvinenie XXXXX, nar. XXXXX, pre prečin zanedbania povinnej výživy podľa § 207 ods. 1 Trestného zákona na tom skutkovom základe, že ako otec maloletej XXXXX, nar. XXXXX, hoci mu vyživovacia povinnosť vyplýva priamo zo Zákona o rodine ako aj z rozsudku Okresného súdu v Poprade pod č. k.: XXXXX zo dňa XXXXX, ktorý nadobudol právoplatnosť dňa XXXXX, ktorým bola maloletá XXXXX zverená do osobnej staroslivosti matky XXXXX, nar. XXXXX, trvale bytom XXXXX, XXXXX, s právom zastupovať maloletú a spravovať jej majetok a ktorým zároveň zaviazal otca platiť výživné na maloletú XXXXX v sume 82,98 € mesačne počnúc právoplatnosťou rozsudku, t. j. od 21.06.2008 až do doby, kým sa nezmenia pomery, ktoré je otec povinný platiť vždy do 15. dňa toho ktorého mesiaca k rukám matky XXXXX, kde si povinný túto vyživovaciu povinnosť vôbec úmyselne nesplnil v Poprade ani inde za obdobie marec, máj a november 2014, čím mu za uvedené obdobie vznikol dlh na výživnom pre XXXXX vo výške 248,94 €, pričom povinný vo vyššie uvedenom období nebol evidovaný ako uchádzač o zamestnanie na príslušnom Úrade práce, sociálnych vecí a rodiny XXXXX, v hodnotenom období nepoberal dávku a príspevky v hmotnej núdzi od Úradu práce, sociálnych vecí a rodiny XXXXX a nepoberal nemocenské dávky a nepoberal dávku v nezamestnanosti zo Sociálnej poisťovne, pobočka XXXXX a v hodnotenom období nebol vedený v živnostenskom registri.

     Vykonaným skráteným vyšetrovaním bolo zistené, že obvinený XXXXX neuhradil matke dieťaťa výživné v mesiacoch marec, máj a november 2014, čím mu vznikol dlh na výživnom pre matku dieťaťa XXXXX vo výške 248,94 €. V uvedenom období nebol evidovaný ako uchádzač o zamestnanie, nepoberal dávky a príspevky v hmotnej núdzi, nemocenské ani iné dávky. Dňa 20.01.2015 vkladom v hotovosti na účet matky dieťaťa uhradil sumu 332,- €, čím jej uhradil dlžné výživné v plnej výške, ako aj bežné výživné za mesiac január 2015. Matka dieťaťa vo svojej výpovedi potvrdila, že jej obvinený dlh na výživnom v plnej výške uhradil, pričom jej dcéra núdzou netrpela.

     Zistený skutkový stav je potvrdený listinnými dôkazmi, nachádzajúcimi sa v spise, najmä rozsudkom Okresného súdu XXXXX č. XXXXX ktorým bol obvinený zaviazaný platiť výživné, rodným listom dieťaťa, potvrdením o návšteve školy, kópiou bankového vkladu hotovosti, výpisom zo živnostenského registra, správami a potvrdeniami Sociálnej poisťovne, pobočka XXXXX a Úradu práce, sociálnych vecí a rodiny XXXXX. 

     Podľa § 215 ods. 1 písm. h/ Trestného poriadku prokurátor zastaví trestné stíhanie, ak zanikla trestnosť činu.

     Podľa § 86 písm. a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

     Z uvedených dôvodov bolo potrebné rozhodnúť tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora Okresnej prokuratúry XXXXX do troch dní od oznámenia uznesenia. Sťažnosť má odkladný účinok.

JUDr. Jana Pudláková
prokurátorka